ইস্টবেঙ্গল জিতল। পুরো তিন পয়েন্টও এল ঘরে। কিন্তু ট্রেভর জেমস মর্গ্যানের চিন্তা কমল কি? 
বুধবার মাণ্ডবী তীরে ইস্টবেঙ্গল ২-০ হারাল চার্চিল ব্রাদার্সকে। হাওকিপ ও লালরিনডিকা গোল করেন ইস্টবেঙ্গলের হয়ে। ডিকার গোলটি সরাসরি কর্নার থেকে। চার্চিলের গোলকিপার প্রিয়ন্ত বলের ফ্লাইট বুঝতেই পারেননি। ইস্টবেঙ্গল জিতলেও, সনি নর্দির দেশের ফুটবলার ওয়েডসন হতাশ করলেন। যেভাবে গোলের সুযোগ তিনি হাতছাড়া করলেন, তা দেখে মর্গ্যানের মাথাতেই হাত। চার্চিলের গোলকিপার এগিয়ে এসেছিলেন গোল থেকে। ওয়েডসন জালে বল রাখতে পারলেন না। সহজ সুযোগ নষ্ট করেন ওয়েডসন।  গোল নষ্টের বহর দেখে সাহেব কোচ মুখ ঢাকলেন হতাশায়।   
তবে এই চার্চিল অতীতের ছায়া। এই চার্চিল ব্রাদার্সেই আগে খেলে গিয়েছেন ওডাফা ওকোলি। ‘কিং কোবরা’ যখন চার্চিলে ছিলেন, তখন গোয়ার এই দলকে সমীহ করত সব দলই। চার্চিলের সেই দিন আর নেই। তারকা বলতে রয়েছেন কেবল অ্যান্থনি উলফ। একা উলফ কী করে আর জেতাবেন চার্চিলকে? পারেনওনি।